
ŠIAULIŲ MIESTO SAVIVALDYBĖS ADMINISTRACIJOS
SOCIALINIŲ PASLAUGŲ SKYRIUS

Šiaulių miesto savivaldybės tarybai

DĖL MAKSIMALIŲ SOCIALINĖS GLOBOS IŠLAIDŲ FINANSAVIMO ŠIAULIŲ MIESTO GYVENTOJAMS DYDŽIŲ NUSTATYMO 
AIŠKINAMASIS RAŠTAS

2024-01-05
Šiauliai


Sprendimo projekto tikslas – įgyvendinant LR socialinių paslaugų įstatymo ir poįstatyminių teisės aktų reikalavimus, ir atsižvelgiant į Socialines paslaugas teikiančių įstaigų, gautus pranešimus dėl socialinės globos kainų padidinimo, teikiame tarybos sprendimo projektą, kuriuo didinami nustatyti maksimalūs trumpalaikės ir ilgalaikės socialinės globos senyvo amžiaus asmenims ir suaugusiems asmenims su negalia bei vaikams, likusiems be tėvų globos išlaidų finansavimo dydžiai.
Dauguma socialinės globos įstaigų, dėl padidėjusios bendrosios socialinės globos lėšų dalies 
(įstaigos administracinio, ūkinio ir aptarnaujančiojo personalo darbo užmokesčio, išlaidų kitoms prekėms (kanceliarinės prekės, spaudiniai ir kitos prekės, susijusios su įstaigos administravimui) ir kitoms išlaidoms (šildymas, elektra, vandentiekis, kanalizacija, ryšių paslaugos, spaudiniai ir kita) ir kintamosios socialinės globos lėšų dalies (tiesiogiai paslaugas teikiančių darbuotojų darbo užmokestis, maitinimo išlaidos, išlaidos medikamentams, patalynei ir aprangai  ir kitoms prekėms ir paslaugoms, kurios susijusioms su paslaugos gavėjo poreikiais (slaugos, ugdymo, techninės pagalbos priemonės ir kt.), nuo 2024 m. sausio 1 d. patvirtino didesnes socialinės globos kainas: senyvo amžiaus asmenims ar asmenims su negalia socialinės globos kaina  – nuo 1180 Eur/mėn. – iki 2059 Eur/mėn., asmenims su sunkia negalia – nuo 1445 Eur/mėn. – iki 2263 Eur/mėn..
Šiaulių m. savivaldybės gyventojai turintys negalią ar sunkią negalią, kurie apgyvendinti globos įstaigose (toliau – asmenys), šiuo metu vidutiniškai moka apie 690 Eur/mėn., o Savivaldybės mokama dalis – nuo 250 Eur/mėn. iki 1000 Eur/mėn. Įvertinus tai, kad 1 globos įstaiga padidino globos kainą iki 2059 Eur/mėn./ 2263 Eur/mėn., todėl teisės aktų nustatyta tvarka Savivaldybė dengs skirtumą tarp socialinės globos kainos ir asmens mokėjimo dydžio, tačiau negalės apmokėti daugiau nei patvirtintas maksimalus finansavimo dydis. 
Šiaulių m. dienos socialinės globos paslaugas teikiančios įstaigos, įvertinusios tai, kad nustatyta kaina nebepadengs minėtos paslaugos teikimo išlaidų, nes didėja socialinės srities darbuotojų darbo užmokestis ir bendrosios išlaidos, vadovaujantis Socialinių paslaugų finansavimo ir lėšų apskaičiavimo metodika, patvirtinta LR Vyriausybės 2006 m. spalio 10 d. nutarimu Nr. 978 „Dėl Socialinių paslaugų finansavimo ir lėšų apskaičiavimo metodikos patvirtinimo“, atliko kainos apskaičiavimą ir prašo nustatyti 10,65 Eur už valandą.
Atsižvelgiant į minėtus argumentus, parengtas sprendimo projektas, kuriuo teikiame tvirtinti maksimalius trumpalaikės ar ilgalaikės socialinės globos ir dienos socialinės globos asmens namuose finansavimo dydžius.

Socialinių paslaugų finansavimo ir lėšų apskaičiavimo metodikos, patvirtintos Lietuvos Respublikos Vyriausybės 2006 m. spalio 10 d. nutarimu Nr. 978 „ Dėl Socialinių paslaugų finansavimo ir lėšų apskaičiavimo metodikos patvirtinimo”, 32 punkte nustatyta, kad Savivaldybė turi nustatyti maksimalų socialinės globos išlaidų finansavimo savo teritorijos gyventojams dydį.
Šiaulių m. savivaldybės tarybos 2021 m. spalio 14 d. sprendimu Nr. T-409 „Dėl maksimalių socialinės globos išlaidų finansavimo Šiaulių miesto gyventojams dydžių nustatymo“ 1.1. papunkčiu nustatytas maksimalus dienos socialinės globos asmens namuose išlaidų finansavimo dydis asmenims su negalia  – 8,50 Eur/val., 1.2.1 papunkčiu nustatytas maksimalus trumpalaikės/ilgalaikės socialinės globos dydis  – 1350 Eur per mėnesį senyvo amžiaus asmenims ir suaugusiems asmenims su negalia dydis, o 1.2.2 papunkčiu nustatytas senyvo amžiaus ir suaugusiems asmenims su sunkia negalia – 1400 Eur per mėnesį. 
Socialinių paslaugų priežiūros departamento prie LR Socialinės apsaugos ir darbo ministerijos skelbiamoje informacijoje apie savivaldybėse pirktų ar finansuotų socialinių paslaugų vidutines kainas, pateikiamos dienos socialinės globos kainos yra nuo 2 Eur iki 18 Eur/ val. 
Savivaldybės trumpalaikės ar ilgalaikės socialinės globos ir dienos socialinės globos išlaidų apmokama dalis priklauso nuo asmens finansinių galimybių mokėti už socialinės globos paslaugas (vertinamas vadovaujantis Lietuvos Respublikos Vyriausybės 2006 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“ patvirtinta tvarka) ir patvirtintos paslaugų teikėjų kainos. Asmenų su sunkia negalia socialinės globos paslaugos finansuojamos asmens lėšomis ir Lietuvos Respublikos valstybės biudžeto specialiųjų tikslinių dotacijų savivaldybės biudžetui lėšomis. Asmenų su negalia socialinės globos paslaugos finansuojamos asmens lėšomis ir Savivaldybės biudžeto lėšomis.

Teikiame tvirtinti maksimalų finansuotiną dydį:
.	maksimalų dienos socialinės globos asmens namuose išlaidų finansavimo Šiaulių miesto gyventojams dydį – 10,65 Eur už valandą;
.	maksimalius trumpalaikės ir ilgalaikės socialinės globos išlaidų finansavimo Šiaulių miesto gyventojams dydžius:
. senyvo amžiaus ir suaugusiems asmenims su negalia – 1600 Eur per mėnesį;
. senyvo amžiaus ir suaugusiems asmenims su sunkia negalia – 1800 Eur per mėnesį;
. vaikams, likusiems be tėvų globos, – 2 020 Eur per mėnesį;
. vaikams su negalia ir sunkia negalia – 1200 Eur per mėnesį.

Teigiamos pasekmės – patvirtinus didesnius maksimalius socialinės globos išlaidų finansavimo dydžius, savivaldybės mokamas dydis padengs paslaugų teikėjų nustatytą globos kainą, ir asmenims bus užtikrintas paslaugų tęstinumas / paslaugų gavimas.
Neigiamų pasekmių nenumatoma.

Pripažinti netekusiu galios Šiaulių miesto savivaldybės tarybos 2021 m. spalio 14 d. sprendimą Nr. T-409 „Dėl maksimalių socialinės globos išlaidų finansavimo Šiaulių miesto gyventojams dydžių nustatymo“ su visais pakeitimais ir papildymais.

Sprendimui įgyvendinti nereikės priimti papildomų teisės aktų.

Trumpalaikės ir ilgalaikės socialinės globos senyvo amžiaus asmenims ir suaugusiems asmenims su negalia paslaugoms reikalingas lėšas 2024 m. biudžete suplanavome pagal šiuo metu paslaugas gaunančių asmenų skaičių ir 2023 m. gruodžio mėnesio globos įstaigų nustatytas kainas, todėl metų eigoje gali būti, kad reikės papildomų lėšų, tačiau tikslios sumos šiuo metu negalime apskaičiuoti, nes 2024 m. sausio – vasario mėn. keičiasi asmenų gaunamos pajamos, tad didės ir jų apmokama suma už gaunamas paslaugas. 
Sprendimo projekto antikorupcinis vertinimas neatliekamas.
Numatomo teisinio reguliavimo poveikio vertinimas neatliekamas.
Sprendimo projektą parengė Socialinių paslaugų skyrius. Tiesioginis rengėjas – Socialinių paslaugų skyriaus patarėja – Lina Lašinė, tel. 38 64 90, iniciatorius – Socialinių paslaugų skyriaus vedėja – Ramutė Pilypienė, Šiaulių miesto savivaldybės globos namų direktorė Danutė Akaveckienė, Šiaulių miesto savivaldybės socialinių paslaugų centro direktorė Vida Šalnienė. 

